Eċċellenza President, donaturi tad-demm, u mistednin. Huwa ta' pjaċir kbir għalija li llum nista' nkun qrib tagħkom propju f'dan il-jum iddedikat lid-donaturi tad-demm. Bix-xieraq li għal sena oħra qed nirrikonoxxu l-att erojku li jsir fis-silenzju mid-donaturi tad-demm. Inħossni onorata li ninsab imdawra b'tant nies ta' qalb kbira, u dalwaqt ser tkunu tafu eżatt għalfejn! Jiena Charmaine u fi żmien xahar ieħor ser inkun qed niċċelebra għeluq is-sebgħa u għoxrin sena tiegħi. Iżda nassigurakom li għalija u għall-familja tiegħi hemm ġurnata oħra spejċali li tiżboq anke lil dik ta' għeluq snini tant li nsejħula l-ġurnata tat-tieni twelid tiegħi. Dan għaliex nhar il-ħamsa u għoxrin ta' Novembru tas-sena elfejn u tlettax, jiġifieri madwar tliet snin u nofs ilu, jiena kont involuta f'inċident ikrah tat-traffiku. Ġarrabt grieħi gravi ħafna u kont saħansitra fil-periklu tal-mewt, iżda għall-grazzja t'Alla illum qed tarawni hawn fuq saqajja u b'saħħti u mimlija saħħa. Dakinhar tal-inċident kien it-Tnejn filgħodu u bħas-soltu qomt kmieni biex nilħaq nistudja ftit sakemm isir il-ħin biex nerħilha lejn l-Università. Kont għadni kif bdejt il-course part-time tal-Masters fix-Xjenza tal-Laboratorju u biex inlaħħaq sew bejn ix-xogħol full-time tiegħi fl-isptar u l-istudju, għalija din kienet rutina. Dejjem kont naħseb kmieni biex ma nasalx tard għal-lectures minħabba t-traffiku u għalhekk tlaqt mid-dar għall-ħabta tat-tmienja. L-aħħar mumenti li niftakar minn dik il-gurnata huma li tajt bewsa lil ommi fuq ħaddejha, irkibt fil-karozza, lbist iċ-ċinturin tas-sigurtà u tlaqt bil-mod għal għonq it-triq. Il-kumplament tal-ġurnata għalija huwa memorja mistura jew aħjar mitlufa. L-inċident seħħ ħames minuti biss 'il bogħod mid-dar, fit-triq ta' bejn is-Siġġiewi u Ħaż-Żebbuġ, magħrufa aħjar bħala il-Benniena. Għalhekk ma laħaqx għadda wisq ħin qabel ma mara mir-raħal u ħabiba tal-familja kienet qed tħabbat il-bieb tad-dar u tipprova twassal l-aħbar ta' dak li kien qed jiġri lil ommi. Ġranet wara l-inċident, hekk kif bdejt nistejqer ġewwa s-sala tal-kura intensiva fl-Isptar Mater Dei spjegawli li kelli inċident ikraħ bil-karozza. Għal xi raġuni kont involuta f'ħabta frontali ma' vettura oħra. B'xorti kbira ħadd iktar ma weġġa' f'dan l-inċident u s-sewwieq tal-vettura l-oħra għalkemm taħt xokk kien jinsab qawwi u sħiħ. L-ewwel persuna li wasal fuq il-post biex jara jistax joffri l-għajnuna tiegħu kellu jkun propju missieri li kien qiegħed mal-kollegi tiegħu jagħmel xogħol iktar 'l isfel fl-istess triq. Jirrakkontali li x-xena li ra xejn ma kienet sabiħa u kien għadu lanqas irrealizza sewwa sew li bintu kienet maqbuda fil-karozza meta jien għaraft leħnu u għajjatlu "Pa". Baqa' jkellimni sa ma waslu fuq il-post l-ambulanza u l-ekwipaġġ tad-Dipartiment tal-Protezzjoni Ċivili. Hawn ta' min jgħid li dawn kellhom diffikultà kbira biex jaslu għaliex sabu t-toroq ostakolati minn traffiku kbir. Biex tkompli tagħmel l-affarijiet diffiċli, hekk kif waslu fuq il-post qabgħad jagħmel dulluvju ta' xita. Madanakollu taħt id-direzzjoni tat-tabib Johnatan Joslin; il-membri tal-Protezzjoni Ċivili, l-Pulizija u l-Paramediċi ħadmu id f'id u għamlu l-għalmu kollu tagħhom biex joħorguni mill-karozza u jwassluni l-isptar malajr kemm jista' jkun. Kien waqt dik l-operazzjoni delikata li kelli bżonn ningħata sedattiv qawwija u spjegawli li din hija r-raguni prinċipali għalfejn jien niftakar ftit li xejn minn dak li ġara. Nassigurakom li għall-ġenituri tiegħi dawk kienu mumenti li ma jintesew qatt! u li kienu għalihom trawma kbira. Qaluli li fuq il-post tal-inċident kien evidenti kemm kienet kbira l-gravita tal-inċident u l-qagħda tiegħi ma kienet xejn tajba. Mal-wasla tiegħi fl-emergenza, kelli ningħata l-ewwel boroż tad-demm malajr minħabba li kont qed nitlef d-demm. Kont qed insofri minn emoragija interna hekk kif bl-effett qawwi tal-impatt infaqgħet il-milsa. Minn hemm kellu jibda intervent permezz ta' operazzjoni maġġura. Matul dawk is-siegħat koroħ il-ġenituri tiegħi partikularment ommi rċeviet diversi telefonati ta' tama mingħand il-kollegi u ħbieb tal-qalb li qawwewlha qalbha hekk kif infurmawha li huma marru jagħatu jew li kienu sejrin jagħtu d-demm. Iżda għall-grazzja t'Alla minn dan lat ma kellhiex għalfejn tinkwieta għax riserva tad-demm kienet tajba u b'hekk l-intervent kirurġiku maġġur bil-kumplikazzjonijiet li wieħed jista' jistenna miegħu seta' jsir bla problemi żejda. It-trasfuzjonijiet tad-demm massivi li ħadt f'dak il-jum kienu essenzjali biex żammewni ħajja u biex tawni ċ-ċans li nibda t-triq twila biex nirkupra lura. Iżda dubji ma naqsux! F'dak l-istadju delikat wieħed kien jistaqsi: jekk l-organi interni kienux ser jistabbilizzaw, jekk il-ksur kienx ser ifiq biex nerġa' nimxi, jekk mingħajr il-milsa kienx ser ikun hemm problemi ta' mard u infezzjonijiet fost l-oħrajn. Ħaġa waħda kienet ċerta, li minkejja dan kollu kien hemm biżżejjed demm biex jikkumplimenta l-kura kollha intensiva li kelli bżonn. F'esperjenza bħal din nassigurakom li jekk il-mument tal-inċident insejtu, lill-għadd ta' donaturi li ma jafunix minn Adam u Eva u li salvawli ħajti permezz ta' donazzjonijiet tad-demm tagħhom żgur li ma ser ninsieħ qatt! Illum meta nkun għax-xogħol, propjament fil-Laboratorju tal-Bank tad-Demm tal-Isptar Mater Dei, nħares lejn ir-riserva tad-demm u f'qalbi nirringrazzja lil Alla għall-qlubija ta' kull donatur, nisa u rġiel. Dawn huma kruċjali biex jikkontribwixxu għall-għexieren ta' boroż tad-demm li jintużaw kuljum min nies li jiġu bżonnhom. Prinċipalment minn dawk li jidħlu l-isptar b'emergenza bħal ma dħalt jien, kif ukoll minn oħrajn li għalihom it-trasfuzjonijiet tad-demm jew ta' prodotti oħra mid-demm huma parti essenzjali mill-kura li jeħtieġu, l-iktar minn dawn li qed jiġġielu l-mard tal-kanċer, inkluż tfal żgħar. Bla tlaqlieq nista' ngħid li ta' kuljum id-donazzjonijiet tad-demm, ċioè it-trasfużjonijiet tagħhom iwasslu biex jiġu salvati numru ta' ħajjiet…waħda minn dawn hija tiegħi! Ngħidilkom il-verità qatt ma bsart li kont ser niġi bżonn id-demm jien. Trabbejt ġo familja ta' donaturi u jien bdejt nagħti d-demm ta' sbatax –il sena. Hija għafsa ta' qalb għalija li minn wara l-inċident ma nistax nagħti aktar demm. Imma dan ma jfisirx li mhux ser inkompli nagħti l-kontrubut tiegħi f'din il-kawża. Illum hawn quddiemkom nirringrazzjakom b'qalbi kollha, mhux lilkom biss, imma lid-donaturi kollha li qed jimxu fuq il-pass u l-eżempju tagħkom. Kull waħda minn dawk il-boroż ta' demm li tajtu kellha valur kbir, anzi valur imprezzabbli għax toffri ħajja u saħħa lil numru kbir ta' persuni kull sena. Mill-ġdid, GRAZZI talli kontu parti mill-miraklu li tani ħajti lura.